Daħal fi stadju ieħor importanti x-xogħol ta’ twessiegħ u bini mil-ġdid ta’ Triq il-Kosta meta matul il-jum ingħata l-ewwel wiċċ bit-tarmak f’parti twila ta’ triq li se tkun b’żewġ karreġġjati fuq kull naħa. Sorsi qrib il-Ministeru tat-Trasport qalu li dan il-proġett għaddej b’ritmu tajjeb u mistenni jitlesta sas-sajf tas-sena d-dieħla. Spjegaw li l-għan tal-proġett hu li jonqsu drastikament l-inċidenti f’din it-triq li minnha qed jgħaddu mat-18,000 vettura kuljum. Il-proġett, li mistenni jiswa mat-€53 miljun hu ko-finanzjat mill-Unjoni Ewropea u jifforma parti mit-TEN-T network. Dan il-proġett jibda minn ħdejn it-traffic lights tal-Qawra saċ-ċimiterju tal-Commonwealth f’Pembroke u jlaħħaq is-7.3 kilometri. Il-Perit inkarigata mill-proġett Kylie Borg Marks spjegat li x-xogħol qed isir minn diversi kuntratturi bil-għan li jitlesta malajr kemm jista’ jkun.